REPUBLIKA HRVATSKA

HRVATSKI SABOR

Odbor za financije i državni proračun

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NACRT

PRIJEDLOG ZAKONA O

DRŽAVNOM UREDU ZA REVIZIJU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zagreb, veljača 2024.

PRIJEDLOG ZAKONA O DRŽAVNOM UREDU ZA REVIZIJU

I. USTAVNA OSNOVA ZA DONOŠENJE ZAKONA

Ustavna osnova za donošenje ovoga Zakona sadržana je u članku 2. stavku 4. podstavku 1. i članku 54. Ustava Republike Hrvatske (Narodne novine 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01 – pročišćeni tekst, 55/01 – ispravak, 76/10, 85/10 – pročišćeni tekst i 5/14 – Odluka Ustavnog suda Republike Hrvatske).

II. OCJENA STANJA I OSNOVNA PITANJA KOJA TREBA UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Državni ured za reviziju je Ustavom Republike Hrvatske određen kao najviša revizijska institucija Republike Hrvatske. Obavlja reviziju financijskih izvještaja i poslovanja subjekata revizije utvrđenih zakonima, provjerava usklađenosti njihova poslovanja s mjerodavnim propisima, ocjenjuje ekonomičnost, djelotvornost i svrsishodnost upravljanja javnim sredstvima, daje naloge i preporuke te prati njihovu provedbu radi otklanjanja nepravilnosti i unaprjeđenja poslovanja. O svom radu izvješćuje Hrvatski sabor i druge zainteresirane javnosti.

Provedbom navedenih zadaća pridonosi se povećanju pravilnosti i učinkovitosti upravljanja javnom imovinom te povećanju transparentnosti i odgovornosti u javnom sektoru. Pri tome je uloga Hrvatskog sabora od temeljne važnosti, jer Hrvatski sabor raspravama o nalazima i preporukama Državnog ureda za reviziju potiče nadležna tijela da upravljaju javnom imovinom u skladu s propisima, učinkovito, djelotvorno i svrsishodno. Od 1994. do 2023. Državni ured za reviziju je obavio više od 21 000 revizija. Na temelju obavljenih revizija, učinci Državnog ureda za reviziju vidljivi su kroz dane preporuke:

– za upravljanje javnim sredstvima u skladu s propisima, programima i ciljevima

– za poboljšanje javnih usluga

– za štedljivost i djelotvornost u radu

– za smanjivanje korupcije (uvođenjem jasnih pravila i procedura rada, primjenom visokih

etičkih standarda u radu te jačanjem sustava unutarnjih kontrola)

– za objektivne i pouzdane podatke o rezultatima poslovanja

– za veću transparentnost i odgovornost te

– za prijedloge promjena u zakonima i drugim propisima.

Državni ured za reviziju osnovan je 1993. Zakonom o državnoj reviziji (Narodne novine 70/93) te ima svojstvo pravne osobe. Pravna osobnosti osigurava nužnu neovisnost i autonomiju, kakva je Državnom uredu za reviziju nesumnjivo nužna da bi mogao ostvariti svoju temeljnu zadaću određenu odredbom članka 54. Ustava Republike Hrvatske. Također, pravna osobnost Državnog ureda za reviziju kao najviše revizijske institucije u skladu je s praksom u suvremenim europskim zemljama. Započeo je s radom 1994., a do 2011. donesene su četiri izmjene i dopune navedenog Zakona te je 2011. donesen Zakon o Državnom uredu za reviziju (Narodne novine 80/11), kojim je izvan snage stavljen Zakon o državnoj reviziji i njegove izmjene i dopune. Novi Zakon o Državnom uredu za reviziju donesen je 2019. (Narodne novine 25/19). Svrha izmjena i dopuna navedenih zakona te donošenja Zakona iz 2019. bila je stvoriti jasan zakonodavni okvir kojim će se urediti način rada Državnog ureda za reviziju te stvoriti pretpostavke za rad u skladu s Međunarodnim standardima vrhovnih revizijskih institucija (INTOSAI), s obzirom na to da se i navedeni standardi također tijekom vremena dopunjavaju i postaju sve zahtjevniji.

Prema navedenim standardima, revizija nije sama sebi svrha, nego predstavlja dio kontrolnog sustava, čiji je cilj otkriti odstupanja od usvojenih propisa te povrede načela zakonitosti, djelotvornosti, učinkovitosti i ekonomičnosti u upravljanju javnom imovinom, dovoljno rano tako da omogući poduzimanje korektivnih mjera i aktivnosti kako se takve nepravilnosti i propusti ne bi ponavljali u budućem radu. Kao jedan od najbitnijih elemenata u međunarodnom i europskom poimanju mjesta i uloge državnih revizija na važnosti su tijekom vremena dobivala pitanja jačanja samostalnosti vrhovnih nacionalnih revizijskih institucija, kao i njihov neovisni položaj od drugih tijela državne vlasti. U tom smislu je, a kao jedan od bitnih elemenata za pristup Republike Hrvatske u punopravno članstvo Europske unije, bilo potrebno navedeno istaknuti i u Ustavu Republike Hrvatske. Slijedom toga, 2010. je u Ustav Republike Hrvatske dodan članak 53.a (nakon izmjena i dopuna sada članak 54. Ustava), kojim je Državni ured za reviziju određen kao najviša revizijska institucija Republike Hrvatske koja je samostalna i neovisna u svom radu. Radi usklađivanja s odredbama stavka 3. navedenog članka Ustava, u kojemu je utvrđeno da se osnivanje, ustrojstvo, nadležnost i način rada Državnog ureda za reviziju uređuju zakonom, u 2011. donesen je Zakon o Državnom uredu za reviziju (Narodne novine 80/11). Navedene promjene u nacionalnom zakonodavstvu bile su jedno od mjerila za zatvaranje Poglavlja 32. Financijski nadzor u pregovorima za pristupanje Europskoj uniji. Od 1. srpnja 2013., tj. od kada je Republika Hrvatska postala članica Europske unije, Republika Hrvatska je obvezna primjenjivati politike usvojene na razini Europske unije, a između ostalog i mjere iz područja gospodarske i fiskalne politike unutar Europske unije koje je dio okvira Europske unije za gospodarsko upravljanje. To je primijećeno i od Europske komisije, koja je u svojim preporukama navela kako je u hrvatskom modelu nacionalne revizije potrebno pristupiti razvoju modela sankcioniranja za nepostupanje po preporukama Državnog ureda za reviziju, uz izradu prijedloga izmjena postojećeg zakonodavnog okvira. U više različitih nacionalnih programa reformi Republike Hrvatske skrenuta je pozornost na potrebu jačanja uloge i kapaciteta Državnog ureda za reviziju. Također, bitan segment za donošenje novog zakona, Zakona o Državnom uredu za reviziju (Narodne novine 25/19) bilo je i uređivanje revizije Hrvatske narodne banke.

Plaće ovlaštenih državnih revizora su do 1998. bile uređivane ondašnjim Zakonom o državnim službenicima i namještenicima i o plaćama nositelja pravosudnih dužnosti (Narodne novine 74/94, 86/94 i 7/95) te nizom uredbi Vlade Republike Hrvatske. Radi osiguranja neovisnosti Državnog ureda za reviziju u skladu s Međunarodnim standardima vrhovnih revizijskih institucija (INTOSAI) donesen je 1998. Zakon o plaćama ovlaštenih državnih revizora (Narodne novine 96/98), koji je mijenjan tri puta. Zadnje izmjene donesene su 2013. (Narodne novine 38/13).

Tijekom četiri godine primjene Zakona o Državnom uredu za reviziju uvidjela se potreba za poboljšanjima teksta Zakona, za detaljnije uređenje nekih pitanja bitnih za rad Državnog ureda za reviziju. S obzirom na to da se Zakon o plaćama ovlaštenih državnih revizora nije mijenjao od 2013., da su zbog donošenja novog Zakona o Državnom uredu za reviziju, u nadležnost Državnog ureda za reviziju stavljene nove zadaće, da je potrebno jačati kapacitete Državnog ureda za reviziju, posebno u smislu povećanja broja zaposlenika te mogućnosti napredovanja i nagrađivanja, kao i s obzirom na višegodišnje isticanu potrebu zastupnicima Hrvatskog sabora za poboljšanje položaja i povećanje plaća ovlaštenih državnih revizora i drugih zaposlenika u Državnom uredu za reviziju, ukazuje se potreba za cjelovitim uređenjem revizijskog sustava i plaća svih zaposlenika u Državnom uredu za reviziju jednim zakonom.

Naime, sada su plaće zaposlenika u Državnom uredu za reviziju uređene kroz tri različita zakona, i to: Zakonom o plaćama ovlaštenih državnih revizora, Zakonom o obvezama i pravima državnih dužnosnika (Narodne novine 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 3/15, 93/16, 44/17 i 66/19) i Zakonom o državnim službenicima (Narodne novine 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 1/15, 138/15, 61/17, 70/19 i 98/19).

Time se pokazalo racionalnim urediti sustav državne revizije i položaj zaposlenih jedinstvenim zakonom. Imajući u vidu da je Državni ured za reviziju najviša i neovisna revizijska institucija Republike Hrvatske, određivanje plaća svim zaposlenicima koje čine državni revizori, službenici koji su podrška reviziji te namještenici, doprinosi ostvarivanju ustavnog određenja neovisnosti Državnog ureda za reviziju. Navedeno u normativno-pravnom smislu predstavlja i svojevrsnu kodifikaciju propisa o državnoj reviziji, što ujedno predstavlja i teorijsko-normativno, odnosno zakonodavno poboljšanje.

Državni ured za reviziju čine Središnji ured i 20 područnih ureda. Sistematizirano je 370 radnih mjesta, a 1. prosinca 2023. bila su popunjena 283 radna mjesta, od čega su 233 državna revizora i devet pomoćnih revizora. Prema kvalifikacijskoj strukturi, 245 zaposlenika ili 86,6 % ima visoku stručnu spremu. Od ukupnog broja zaposlenika, 84,8 % su žene. Prosječna starost zaposlenika Državnog ureda za reviziju je 47,7 godina.

U organizaciji rada, kao i u načinu rada drugih vrhovnih revizijskih institucija, prisutni su određeni izazovi koji utječu na njihov rad. Tako su i na rad Državnog ureda za reviziju u proteklom razdoblju utjecale sljedeće okolnosti:

– veliki broj subjekata iz nadležnosti (Državni ured za reviziju je nadležan za približno 16 000 subjekata)

– nedostatan broj revizora u odnosu na sistematizirani broj i broj subjekata iz nadležnosti Državnog ureda za reviziju

– novozaposleni revizori koji još nisu stekli certifikat za ovlaštenoga državnog revizora

* nedovoljan broj zaposlenih, otežano zapošljavanje i motiviranje odnosno zadržavanje državnih revizora s obzirom na iznos plaće u Državnom uredu za reviziju.

Ovim Prijedlogom zakona uređuje se:

– ustrojstvo Državnog ureda za reviziju

– nadležnost Državnog ureda za reviziju i subjekti revizije

– revizija Hrvatske narodne banke

– upravljanje Državnim uredom za reviziju

– način rada i izvješćivanje

– položaj, prava i obveze ovlaštenih državnih revizora, službenika i namještenika

Državnoga ureda za reviziju

– suradnja s drugim tijelima

– prekršajne odredbe te

– prijelazne i završne odredbe.

Prijedlog ovog Zakona predstavlja spajanje postojećih Zakona o Državnom uredu za reviziju i Zakona o plaćama ovlaštenih državnih revizora uz određene promjene i dopune, od kojih se važnije odnose na uređivanja statusa odnosno prava i obveza ovlaštenih državnih revizora i službenika. Prema ovom Prijedlogu zakona revizori se razvrstavaju u više razina. Umjesto dosadašnje tri razine (pomoćni državni revizor, državni revizor i viši državni revizor) predviđa se šest razina revizora (pomoćni državni revizor, državni revizor, samostalni državni revizor, viši državni revizor, viši državni revizor – koordinator te viši savjetnik za reviziju).

Nadalje, prema ovom Prijedlogu zakona predviđa se jedna nova razina položaja, tako da se umjesto dosadašnje tri razine položaja ovlaštenih državnih revizora (načelnik odjela, pročelnik područnog ureda i pomoćnik glavnoga državnoga revizora) predviđaju četiri (načelnik odjela, pročelnik područnog ureda, zamjenik pročelnika područnog ureda i pomoćnik glavnoga državnoga revizora). Na navedeni način se osigurava jačanje kapaciteta Državnog ureda za reviziju i mogućnost unaprjeđenja državnih revizora u skladu s njihovim znanjem i vještinama. Treba napomenuti da se uz navedene četiri razine položaja, ovim Zakonom dodaju dvije već postojeće razine položaja, i to zamjenik glavnoga državnog revizora i glavni državni revizor, čiji je status dužnosnika uređen drugim Zakonom.

S obzirom na to da glavni državni revizor i zamjenik glavnoga državnog revizora moraju imati certifikat za stjecanje zvanja ovlaštenoga državnog revizora, ovim Prijedlogom zakona izričito je navedeno da su i oni ovlašteni državni revizori.

Plaća državnih revizora i svih drugih zaposlenika u Državnom uredu za reviziju uredile bi se unutarnjim normativnim aktom Državnog ureda za reviziju koji donosi glavni državni revizor.

Intencija je postići uravnotežen i stabilan raspon plaća unutar Državnog ureda za reviziju. Naime, postojeća dva zvanja, državni revizor i viši državni revizor, nisu zadovoljavajuće rješenje za poslove koje obavljaju ovlašteni državni revizori. Nakon položenog ispita za stjecanje zvanja ovlaštenoga državnog revizora, ovlašteni državni revizor se raspoređuje na poslove državnog revizora te mu je kroz određeno vrijeme (najmanje dvije godine) potrebno steći iskustvo kako bi mogao samostalno obavljati i voditi poslove revizije. Stjecanjem iskustva i sposobnosti za samostalno obavljanje i vođenje svih vrsta revizije (revizije usklađenosti, financijske revizije i revizije učinkovitosti), državni revizor se promiče u višeg državnog revizora kroz sustav napredovanja. Osim postojećih radnih mjesta, ovim Zakonom predlažu se i tri nove razine ovlaštenih državnih revizora koje supotrebne radi primjerenijeg rangiranja u skladu s potrebama složenih revizijskih postupaka, stečenim znanjem, iskustvom i sposobnosti u obavljanju revizija, kao i sposobnosti obavljanja svih drugih poslova iz djelokruga kao što su suradnja s drugim državnim tijelima, drugim pravnim osobama te usklađenja s praksom vrhovnih revizijskih institucija zemalja članica Europske unije u cilju kontinuiranog jačanja uloge državne revizije.

Na navedeni način osiguralo bi se poboljšanje materijalnog položaja zaposlenika Državnog ureda za reviziju, a što je osnovni preduvjet za dodatno poboljšanje učinkovitosti Državnog ureda za reviziju kroz novo zapošljavanje. Državni ured za reviziju bi time također potpunije ostvario svoj ustavni položaj neovisne i samostalne vrhovne revizijske institucije, a što je jedan od glavnih uvjeta koji se postavlja za vrhovne revizijske institucije.

III. OCJENA I IZVORI POTREBNIH SREDSTAVA ZA PROVEDBU ZAKONA O DRŽAVNOM UREDU ZA REVIZIJU

Donošenjem Zakona o Državnom uredu za reviziju unaprjeđuje se normativni okvir sustava državne revizije te bi se stvorili preduvjeti za jačanje kapaciteta Državnog ureda za reviziju, a za što je potrebno osigurati dodatna sredstva. U Državnom proračunu Republike Hrvatske za 2023. za Državni ured za reviziju osigurano je iz IZVORA 11 – Opći prihodi i primici ukupno 13.288.679,00 EUR, od čega rashodi za zaposlene iznose 8.519.079,00 EUR. Za provedbu ovog zakona potrebno je dodatno osigurati na godišnjoj razini približno 3.500.000,00 EUR.

NACRT PRIJEDLOGA ZAKONA O DRŽAVNOM UREDU ZA REVIZIJU

I. OSNOVNE ODREDBE

Članak 1.

Ovim se Zakonom uređuju osnivanje, ustrojstvo, nadležnost, način rada te druga područja koja se odnose na rad Državnog ureda za reviziju.

Članak 2.

Izrazi koji se koriste u ovome Zakonu, a imaju rodno značenje, odnose se jednako na muški i ženski rod.

Članak 3.

(1) Državni ured za reviziju je najviša revizijska institucija Republike Hrvatske koja je samostalna i neovisna u svom radu.

(2) Državni ured za reviziju ima svojstvo pravne osobe.

(3) Sjedište Državnog ureda za reviziju je u Zagrebu.

Članak 4.

(1) Sredstva za rad Državnog ureda za reviziju osiguravaju se u državnom proračunu Republike Hrvatske.

(2) Državni ured za reviziju, u skladu s odredbama zakona kojim se uređuju proračunski procesi, do 1. lipnja tekuće godine izrađuje prijedlog financijskog plana za iduću godinu i projekcija za sljedeće dvije godine i dostavlja ga odboru Hrvatskoga sabora nadležnom za financije i državni proračun i Ministarstvu financija.

(3) Vlada Republike Hrvatske, na prijedlog Ministarstva financija, dostavlja odboru Hrvatskoga sabora nadležnom za financije i državni proračun mišljenje o prijedlogu financijskog plana iz stavka 2. ovoga članka za iduću godinu i projekcija za sljedeće dvije godine.

(4) Odbor Hrvatskoga sabora nadležan za financije i državni proračun odobrava prijedlog financijskog plana za iduću godinu i projekcija za sljedeće dvije godine do kraja lipnja tekuće godine i upućuje ga Ministarstvu financija radi uvrštavanja u prijedlog državnog proračuna Republike Hrvatske za iduću godinu i projekcija za sljedeće dvije godine te ga dostavlja Državnom uredu za reviziju.

(5) Na postupak donošenja izmjena i dopuna financijskog plana Državnog ureda za reviziju na odgovarajući se način primjenjuju odredbe ovoga članka za postupak donošenja financijskog plana Državnog ureda za reviziju.

(6) Državni ured za reviziju samostalno raspoređuje i upravlja sredstvima za rad osiguranim u državnom proračunu Republike Hrvatske.

(7) Državni ured za reviziju može ostvarivati vlastite prihode koje može koristiti za unaprjeđenje rada Državnog ureda za reviziju u skladu s unutarnjim normativnim aktom Državnog ureda za reviziju.

II. USTROJSTVO

Članak 5.

(1) U Državnom uredu za reviziju ustrojavaju se Središnji ured i područni uredi.

(2) Detaljnije ustrojstvo i način rada Državnog ureda za reviziju uređuje se Statutom i drugim unutarnjim normativnim aktima, koje donosi glavni državni revizor.

Članak 6.

Središnji ured i područni uredi djeluju na čitavom teritoriju Republike Hrvatske.

III. NADLEŽNOST

Članak 7.

Državni ured za reviziju obavlja poslove revizije utvrđene ovim Zakonom te provjeru provedbe naloga i preporuka danih u prošlim revizijama.

Članak 8.

(1) Revizija je, u smislu ovoga Zakona, provjera dokumenata, isprava, izvješća, sustava unutarnjih kontrola, računovodstvenih, financijskih i drugih postupaka te drugih evidencija radi izražavanja mišljenja jesu li godišnji financijski izvještaji sastavljeni u skladu s mjerodavnim financijsko-izvještajnim i pravnim okvirom.

(2) Revizija je i postupak ocjenjivanja jesu li aktivnosti, financijske transakcije i informacije u svakom bitnom pogledu u skladu s mjerodavnim propisima kojima se uređuje poslovanje subjekta revizije.

(3) Revizija je i postupak ocjenjivanja ostvaruju li se programi, projekti i aktivnosti subjekta revizije učinkovito odnosno prema načelima ekonomičnosti, djelotvornosti i svrsishodnosti i mogu li se poboljšati.

Članak 9.

(1) Reviziji podliježu prihodi i rashodi, imovina i obveze, financijski izvještaji, financijske transakcije te programi, projekti i aktivnosti subjekta revizije.

(2) Subjekti revizije su:

* jedinice državnog sektora
* jedinice lokalne i područne (regionalne) samouprave
* pravne osobe koje se financiraju iz proračuna
* pravne osobe kojima je osnivač Republika Hrvatska ili jedinica lokalne i područne (regionalne) samouprave te pravne osobe u vlasništvu Republike Hrvatske ili jedinice lokalne i područne (regionalne) samouprave
* društva i druge pravne osobe u kojima Republika Hrvatska odnosno jedinica lokalne i područne (regionalne) samouprave ima većinsko vlasništvo nad dionicama odnosno udjelima i/ili odlučujući utjecaj u upravljanju
* pravne osobe (kćeri) koje osnivaju pravne osobe čiji je osnivač Republika Hrvatska ili jedinica lokalne i područne (regionalne) samouprave
* pravne osobe koje sredstva za rad osiguravaju iz obveznih doprinosa, članarina ili drugih prihoda propisanih zakonom
* političke stranke, nezavisni zastupnici i članovi predstavničkih tijela jedinica lokalne i područne (regionalne) samouprave izabrani s liste grupe birača (nezavisni vijećnici), u skladu sa zakonom kojim se uređuje financiranje političkih aktivnosti, izborne promidžbe i referenduma
* pravne osobe u Republici Hrvatskoj koje koriste sredstva Europske unije, međunarodnih financijskih mehanizama i drugih međunarodnih organizacija ili institucija za financiranje javnih potreba.

(3) Uz subjekte revizije iz stavka 2. ovoga članka subjekt revizije je i Hrvatska narodna banka u skladu s odredbama glave IV. ovoga Zakona.

(4) Pod jedinicama državnog sektora, u smislu ovoga Zakona, podrazumijevaju se sva tijela zakonodavne, izvršne i sudbene vlasti.

Članak 10.

Državni ured za reviziju nije nadležan za davanje uputa i mišljenja subjektu revizije u vezi s obavljanjem poslova iz njegove nadležnosti, izvan postupka revizije, kao ni drugim pravnim i fizičkim osobama.

IV. REVIZIJA HRVATSKE NARODNE BANKE

Članak 11.

(1) Državni ured za reviziju je, sukladno odredbama ovoga Zakona, nadležan za provjeru i ocjenu korištenja sredstava Hrvatske narodne banke kojima se neposredno ne ostvaruju ciljevi i izvršavaju zadaci propisani zakonom kojim se uređuje poslovanje Hrvatske narodne banke i zadaci propisani drugim zakonima, kao i zadaci koje Hrvatska narodna banka obavlja u skladu s Ugovorom o funkcioniranju Europske unije i Statutom Europskog sustava središnjih banaka (u daljnjem tekstu: ESSB) i Europske središnje banke (u daljnjem tekstu: ESB).

(2) U smislu stavka 1. ovoga članka revizija Hrvatske narodne banke obuhvaća:

* postupak ocjenjivanja jesu li aktivnosti, financijske transakcije i informacije koje se odnose na troškove poslovanja u dijelu administrativnog poslovanja, stjecanja, upravljanja i raspolaganja nekretninama, pokretninama i opremom u svakom bitnom pogledu u skladu s mjerodavnim propisima prema kojima posluje Hrvatska narodna banka i
* postupak ocjenjivanja ostvaruju li se programi, projekti i aktivnosti Hrvatske narodne banke u dijelu administrativnog poslovanja, stjecanja, upravljanja i raspolaganja nekretninama, pokretninama i opremom učinkovito, odnosno prema načelima ekonomičnosti, djelotvornosti i svrsishodnosti i mogu li se poboljšati.

(3) Tijekom obavljanja revizije Hrvatske narodne banke, Državni ured za reviziju je dužan, sukladno članku 130. Ugovora o funkcioniranju Europske unije, članku 7. Statuta ESSB-a i ESB-a te članku 71. Zakona o Hrvatskoj narodnoj banci (Narodne novine 75/08 i 54/13), u potpunosti poštivati neovisnost Hrvatske narodne banke.

(4) Tijekom obavljanja revizije Hrvatske narodne banke, Državni ured za reviziju nije ovlašten Hrvatskoj narodnoj banci, njezinim tijelima ili članovima tijela Hrvatske narodne banke davati izravne ili neizravne upute kojima bi se utjecalo ili moglo utjecati na njihovu neovisnost.

(5) U obavljanju poslova iz svoje nadležnosti sukladno stavku 1. ovoga članka ovlašteni državni revizori, zamjenik glavnoga državnog revizora i glavni državni revizor, kao i službenici u Državnom uredu za reviziju dužni su pridržavati se pravila o tajnosti informacija, podataka i dokumentacije koji su obuhvaćeni člankom 37. Statuta ESSB-a i ESB-a na isti način kao da su zaposlenici Hrvatske narodne banke, a ova njihova obveza traje i nakon prestanka njihova rada u Državnom uredu za reviziju.

(6) Za potrebe obavljanja revizije ovlašteni državni revizori, zamjenik glavnoga državnog revizora i glavni državni revizor mogu od Hrvatske narodne banke zatražiti samo one informacije, podatke i dokumente koji su im potrebni za obavljanje poslova sukladno ovome članku.

Članak 12.

(1) Ovlasti Državnog ureda za reviziju koje su propisane člankom 11. ovoga Zakona ne smiju dovesti u pitanje ciljeve i zadatke Hrvatske narodne banke koji se odnose na Ugovor o funkcioniranju Europske unije, Statut ESSB-a i ESB-a, zakon kojim je uređeno funkcioniranje i rad Hrvatske narodne banke i važeće propise Republike Hrvatske.

(2) Reviziji koju obavlja Državni ured za reviziju u skladu s odredbama ovoga Zakona ne podliježu aktivnosti koje su predmet revizije poslovanja Hrvatske narodne banke od strane neovisnog vanjskog revizora.

(3) Državni ured za reviziju nije ovlašten provjeravati niti davati ocjene ostvarivanja ciljeva i zadataka Hrvatske narodne banke propisanih zakonom kojim se uređuje poslovanje Hrvatske narodne banke, kao niti zadataka propisanih drugim zakonima i zadataka koje Hrvatska narodna banka obavlja u skladu s Ugovorom o funkcioniranju Europske unije i Statutom ESSB-a i ESB-a.

Članak 13.

(1) Nakon obavljene revizije Državni ured za reviziju dostavlja nacrt izvješća, koji može sadržavati naloge i/ili preporuke Državnog ureda za reviziju, Hrvatskoj narodnoj banci na očitovanje.

(2) Guverner Hrvatske narodne banke ima pravo u roku od 15 dana dostaviti svoje očitovanje na nacrt izvješća iz stavka 1. ovoga članka.

(3) Nakon primitka očitovanja guvernera iz stavka 2. ovoga članka Državni ured za reviziju izrađuje izvješće s ugrađenim očitovanjem i dostavlja ga guverneru Hrvatske narodne banke.

(4) Guverner može na izvješće iz stavka 3. ovoga članka uložiti prigovor u roku od 15 dana računajući od dana primitka izvješća, a o podnesenom prigovoru odlučuje glavni državni revizor u roku od 30 dana računajući od dana primitka prigovora.

(5) Ako guverner Hrvatske narodne banke ne prihvati dani nalog i/ili preporuku, na koji je u skladu sa stavkom 4. ovoga članka dao prigovor koji glavni državni revizor nije prihvatio, dužan je o tome, bez odgađanja, obavijestiti Državni ured za reviziju i navesti razloge neprihvaćanja.

(6) Hrvatska narodna banka nije dužna dostaviti Državnom uredu za reviziju plan provedbe naloga i/ili preporuka.

(7) Ako Hrvatska narodna banka ne izvrši dani nalog i/ili preporuku navedene u izvješću iz ovoga članka na koje nije imala prigovora, dužna je o tome, bez odgađanja, obavijestiti Državni ured za reviziju i navesti razloge za neizvršavanje danog naloga i/ili preporuke.

(8) Ovlašteni državni revizori, zamjenik glavnoga državnog revizora i glavni državni revizor u obavljanju poslova iz članka 11. ovoga Zakona moraju postupati u skladu s člankom 19. stavkom 4. ovoga Zakona.

V. UPRAVLJANJE DRŽAVNIM UREDOM ZA REVIZIJU

Članak 14.

(1) Državnim uredom za reviziju upravlja glavni državni revizor.

(2) Glavnoga državnog revizora imenuje Hrvatski sabor na prijedlog odbora nadležnog za izbor i imenovanja, uz mišljenje odbora nadležnog za financije i državni proračun.

(3) Glavni državni revizor imenuje se na vrijeme od osam godina, uz mogućnost ponovnog imenovanja.

(4) Glavni državni revizor ima imunitet kao i zastupnici u Hrvatskome saboru.

Članak 15.

(1) Za glavnoga državnog revizora može biti imenovan državljanin Republike Hrvatske koji ima završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima, s dvanaest godina radnog iskustva u struci, od čega u zadnjih deset godina najmanje osam u Državnom uredu za reviziju, iskustvom u poslovnom upravljanju i položenim ispitom za ovlaštenoga državnog revizora te osobnim ugledom.

(2) Glavni državni revizor šest mjeseci prije isteka mandata obavještava odbor nadležan za izbor i imenovanja o isteku svoga mandata.

(3) Glavni državni revizor predaje osobni zahtjev za prestanak mandata odboru nadležnom za izbor i imenovanja.

(4) Glavni državni revizor nastavlja obavljati dužnost do imenovanja novoga glavnoga državnog revizora i nakon isteka mandata.

(5) Glavni državni revizor obvezan je šest mjeseci prije isteka mandata zamjenika glavnoga državnog revizora dati prijedlog Hrvatskome saboru za imenovanje zamjenika glavnoga državnog revizora.

Članak 16.

Glavni državni revizor:

– organizira rad Državnog ureda za reviziju

– predstavlja i zastupa Državni ured za reviziju

– donosi Statut i druge unutarnje normativne akte Državnog ureda za reviziju

– donosi strateški plan Državnog ureda za reviziju

– donosi godišnji program i plan rada Državnog ureda za reviziju

– donosi prijedlog godišnjeg financijskog plana Državnog ureda za reviziju

– izvješćuje Hrvatski sabor o radu Državnog ureda za reviziju

– predlaže Hrvatskom saboru zamjenika glavnoga državnog revizora

– odlučuje o primanju na rad, prestanku rada i rasporedu zaposlenika

– nadzire provedbu Zakona o Državnom uredu za reviziju i drugih unutarnjih normativnih

akata i

– nadzire izvršavanje poslova i poduzima mjere za osiguravanje učinkovitosti rada

Državnog ureda za reviziju.

Članak 17.

(1) Hrvatski sabor će glavnoga državnog revizora razriješiti dužnosti prije isteka vremena na koje je imenovan:

– ako to sam zatraži

– ako uz svoj pristanak bude imenovan na drugu dužnost

– ako trajno izgubi sposobnost obavljanja svoje dužnosti

– ako bude pravomoćno osuđen za kazneno djelo.

(2) Ako je protiv glavnoga državnog revizora pokrenut kazneni postupak za kazneno djelo za koje se progoni po službenoj dužnosti, a za koje se može izreći kazna zatvora od pet godina ili teža kazna, glavni državni revizor ne može obavljati svoju dužnost do pravomoćnog okončanja tog postupka.

(4) Odluku o udaljenju donosi Hrvatski sabor.

Članak 18.

(1) Glavni državni revizor ima zamjenika kojeg imenuje Hrvatski sabor na prijedlog glavnoga državnog revizora, na vrijeme od osam godina, uz mogućnost ponovnog imenovanja.

(2) Za zamjenika glavnoga državnog revizora može biti imenovan državljanin Republike Hrvatske koji ima završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima, položen ispit za ovlaštenoga državnog revizora, osobni ugled i osam godina radnog iskustva na poslovima ovlaštenoga državnog revizora.

(3) Zamjenik glavnoga državnog revizora u slučaju spriječenosti zamjenjuje glavnoga državnog revizora u obavljanju njegovih dužnosti i obavlja poslove koje mu odredi glavni državni revizor.

(4) Odredbe o razrješenju i udaljenju s dužnosti glavnoga državnog revizora iz članka 17. ovoga Zakona odnose se i na zamjenika glavnoga državnog revizora.

VI. NAČIN RADA I IZVJEŠĆIVANJE

Članak 19.

(1) Državni ured za reviziju planira i obavlja reviziju u opsegu predviđenom godišnjim programom i planom rada, kao i prema zahtjevu Hrvatskoga sabora, ako glavni državni revizor ocijeni da je taj zahtjev opravdan.

(2) Revizija godišnjeg izvještaja o izvršenju državnog proračuna obavlja se svake godine, a izvješće o obavljenoj reviziji dostavlja se Hrvatskome saboru do 15. lipnja tekuće godine za prethodnu godinu.

(3) Opseg godišnjeg programa i plana rada utvrđuje se na temelju odredbi ovoga Zakona i drugih kriterija, i to:

* procjene rizika
* financijske značajnosti subjekta revizije
* rezultata prijašnje revizije
* provedba naloga i preporuka
* proteklog vremena od zadnje obavljene revizije
* prikupljenih informacija o poslovanju subjekata revizije.

(4) Revizija i provjera provedbe naloga i preporuka obavlja se na način i prema postupcima utvrđenim okvirom revizijskih standarda Međunarodne organizacije vrhovnih revizijskih institucija (INTOSAI) i Kodeksom profesionalne etike državnih revizora.

Članak 20.

(1) Zakonski predstavnik subjekta revizije obvezan je ovlaštenom državnom revizoru dostaviti ili staviti na raspolaganje traženu dokumentaciju i informacije za potrebe obavljanja revizije te provjere provedbe naloga i preporuka. Dostava dokumentacije se obavlja unosom u Informacijski sustav za praćenje tijeka revizije u skladu s uputama Državnog ureda za reviziju.

(2) Zakonski predstavnik subjekta revizije obvezan je ovlaštenom državnom revizoru omogućiti uvid u klasificirane dokumente radi obavljanja revizije te provjere provedbe naloga i preporuka.

(3) Dokumentacija i informacije pribavljene od subjekta revizije i iz drugih izvora mogu se koristiti samo za potrebe obavljanja revizije te provjere provedbe naloga i preporuka.

(4) Iznimno od stavka 3. ovoga članka, dokumentaciju i informacije, koje se koriste za obavljanje revizije te provjere provedbe naloga i preporuka, Državni ured za reviziju dostavit će pravosudnim tijelima i policiji za potrebe kaznenog i prekršajnog postupka.

Članak 21.

(1) Ovlašteni državni revizori sastavljaju nacrt izvješća o obavljenoj reviziji.

(2) Nacrt izvješća o obavljenoj reviziji dostavlja se zakonskom predstavniku subjekta revizije na očitovanje.

(3) Zakonski predstavnik subjekta revizije obvezan je u roku od 15 dana od dana primitka nacrta izvješća dostaviti Državnom uredu za reviziju očitovanje na činjenice opisane u nacrtu izvješća.

(4) Izvješće o obavljenoj reviziji s ugrađenim očitovanjem odnosno izvješće o obavljenoj reviziji na koje nije dostavljeno očitovanje dostavlja se zakonskom predstavniku subjekta revizije.

(5) Na izvješće o obavljenoj reviziji s ugrađenim očitovanjem odnosno izvješće o obavljenoj reviziji na koje nije dostavljeno očitovanje zakonski predstavnik subjekta revizije može staviti prigovor u roku od osam dana od dana primitka izvješća. O prigovoru odlučuje glavni državni revizor u roku od 30 dana od dana primitka prigovora.

(6) Konačno izvješće o obavljenoj reviziji dostavlja se subjektu revizije i Hrvatskome saboru te objavljuje na mrežnim stranicama Državnog ureda za reviziju.

(7) Konačno izvješće o obavljenoj reviziji jedinice lokalne i područne (regionalne) samouprave dostavlja se i predstavničkom tijelu jedinice lokalne i područne (regionalne) samouprave.

(8) Konačno izvješće o obavljenoj reviziji dostavlja se i nadležnim tijelima kada su obavljanjem revizije utvrđene nepravilnosti koje mogu imati obilježje prekršaja ili kaznenog djela.

(9) U smislu ovoga Zakona konačno izvješće je izvješće koje je dostavljeno zakonskom predstavniku subjekta revizije na koje nije dostavljen prigovor odnosno izvješće sastavljeno nakon odgovora na prigovor.

Članak 22.

(1) Zakonski predstavnik subjekta revizije odnosno zakonski predstavnik subjekta revizije na kojeg se odnosi dani nalog i/ili preporuka u roku od 60 dana od dana primitka konačnog izvješća o obavljenoj reviziji obvezan je dostaviti Državnom uredu za reviziju plan provedbe naloga i preporuka unosom u Informacijski sustav Državnog ureda za reviziju, u skladu s uputama iz navedenog Informacijskog sustava.

(2) Plan provedbe naloga i preporuka iz stavka 1. ovoga članka sadrži planirane aktivnosti za otklanjanje nepravilnosti i planirano vrijeme za njihovu provedbu.

(3) Državni ured za reviziju može, u roku od 30 dana od primitka plana provedbe naloga i preporuka, dati primjedbe na dostavljeni plan provedbe naloga i preporuka unosom u Informacijski sustav Državnog ureda za reviziju ako procijeni da planirane aktivnosti i rokovi nisu primjereni za provedbu naloga i preporuka.

(4) Subjekt revizije obvezan je u roku od 15 dana od primitka primjedbi uskladiti plan provedbe naloga i preporuka s danim primjedbama i dostaviti ga Državnom uredu za reviziju unosom u Informacijski sustav Državnog ureda za reviziju.

(5) Subjekt revizije obvezan je provesti naloge i preporuke dane u izvješću o obavljenoj reviziji u rokovima i na način naveden u planu provedbe naloga i preporuka.

(6) Subjekt revizije odnosno subjekt na koji se odnosi dani nalog i/ili preporuka obvezan je izvijestiti Državni ured za reviziju o provedbi pojedinog naloga ili preporuke u roku od 30 dana od isteka planiranog vremena provedbe unosom u Informacijski sustav Državnog ureda za reviziju.

(7) Državni ured za reviziju obavlja provjeru provedbe naloga i preporuka u okviru revizija ili posebnih provjera, u skladu s godišnjim programom i planom rada.

Članak 23.

(1) Ovlašteni državni revizori sastavljaju nacrt izvješća o obavljenoj provjeri provedbe naloga i preporuka.

(2) Nacrt izvješća o obavljenoj provjeri provedbe naloga i preporuka dostavlja se zakonskom predstavniku subjekta revizije na očitovanje.

(3) Zakonski predstavnik subjekta revizije obvezan je u roku od 15 dana od dana primitka nacrta izvješća dostaviti Državnom uredu za reviziju očitovanje na činjenice opisane u nacrtu izvješća.

(4) Izvješće o obavljenoj provjeri provedbe naloga i preporuka s ugrađenim očitovanjem je konačno izvješće.

(5) Izvješće o provjeri provedbe naloga i preporuka dostavlja se zakonskom predstavniku subjekta revizije i Hrvatskome saboru te objavljuje na mrežnim stranicama Državnog ureda za reviziju.

(6) Državni ured za reviziju obavještava nadležno državno odvjetništvo o nalozima i preporukama koji nisu provedeni te o nedostavljanju plana provedbe naloga i preporuka u propisanom roku.

Članak 24.

(1) Glavni državni revizor izvješćuje Hrvatski sabor o radu Državnog ureda za reviziju za prethodnu godinu do kraja ožujka tekuće godine.

(2) Izvješće o radu Državnog ureda za reviziju iz stavka 1. ovoga članka objavljuje se na mrežnim stranicama Državnog ureda za reviziju.

Članak 25.

(1) Državni ured za reviziju sastavlja svoje financijske izvještaje u skladu sa zakonom kojim se uređuju proračunski procesi i njegovim podzakonskim propisima.

(2) Godišnji financijski izvještaj Državnog ureda za reviziju podliježe reviziji koja se obavlja sukladno revizijskim propisima.

(3) Odbor Hrvatskoga sabora nadležan za financije i državni proračun na prijedlog glavnoga državnog revizora imenuje neovisne vanjske revizore koji obavljaju reviziju iz stavka 2. ovoga članka.

(4) Revizorsko izvješće o obavljenoj reviziji godišnjeg financijskog izvještaja Državnog ureda za reviziju sastavni je dio Izvješća o radu Državnog ureda za reviziju iz članka 24. ovoga Zakona.

VII. POLOŽAJ, PRAVA I OBVEZE ZAPOSLENIKA U

DRŽAVNOM UREDU ZA REVIZIJU

Članak 26.

1. Reviziju obavljaju ovlašteni državni revizori.
2. Ovlašteni državni revizor je neovisna stručna osoba koja posjeduje certifikat

ovlaštenoga državnog revizora.

1. U reviziju mogu sudjelovati revizori koji su u postupku stjecanja certifikata

ovlaštenoga državnog revizora.

(4) Državni ured za reviziju može radi rješavanja specifičnih pitanja angažirati posebnog stručnjaka kao vanjskog suradnika koji je dužan postupati u skladu sa standardima i pravilima koje primjenjuje Državni ured za reviziju.

Članak 27.

1. Državni ured za reviziju samostalno odlučuje o zapošljavanju državnih revizora, službenika, namještenika i vježbenika u skladu s osiguranim sredstvima u financijskom planu.

(2) Zaposlenici iz stavka 1. primaju se na rad u Državni ured za reviziju putem javnog natječaja i premještajem.

(3) Kandidat iz stavka 1. ovoga članka mora ispunjavati sljedeće uvjete:

* da je državljanin Republike Hrvatske
* da ima odgovarajuću razinu obrazovanja
* da ima radno iskustvo na odgovarajućim poslovima, osim u slučaju prijma pomoćnih revizora i vježbenika
* da ima zdravstvenu sposobnost za obavljanje poslova radnog mjesta na koje se prima i
* da ne postoje zapreke za prijam u državnu službu propisane zakonom koji se odnosi na državne službenike i namještenike.

1. Odgovarajuća razina obrazovanja za državne revizore podrazumijeva završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima te

(5) Kandidati koji su primljeni na rad u Državni ured za reviziju raspoređuju se na radno mjesto rješenjem.

Članak 28.

(1) Postupak zapošljavanja može se pokrenuti ako:

a) postoji slobodno radno mjesto predviđeno pravilnikom o unutarnjem redu

b) je popunjavanje radnog mjesta predviđeno planom zapošljavanja u Državnom uredu za reviziju

c) su osigurana financijska sredstva.

(2) Iznimno od stavka 1. točke a) ovoga članka, postupak zapošljavanja može se pokrenuti i prije nego što radno mjesto postane slobodno, ako je prije pokretanja postupka postalo izvršno rješenje o prestanku službe dotadašnjem zaposlenika Državnog ureda za reviziju, neovisno o danu prestanka službe.

(3) Kandidat izabran u postupku javnog natječaja raspisanog u skladu sa stavkom 2. ovoga članka ne može početi raditi prije nego što radno mjesto postane slobodno.

(4) Postupak zapošljavanja može se provesti neovisno o planu zapošljavanja u slučaju:

a) prijma na određeno vrijeme radi obavljanja privremenih poslova ili poslova čiji se opseg privremeno povećao, a koji se nisu mogli predvidjeti u vrijeme donošenja plana zapošljavanja te radi zamjene duže vrijeme odsutnog službenika i namještenika Državnog ureda za reviziju.

b) popunjavanja radnog mjesta koje je ostalo upražnjeno odlaskom zaposlenika iz Državnog ureda za reviziju tijekom tekuće kalendarske godine ili u prosincu prethodne godine.

Članak 29.

(1) Planom zapošljavanja utvrđuju se potrebe zapošljavanja na neodređeno i određeno vrijeme, broj zaposlenika i radna mjesta koja se planiraju popuniti zapošljavanjem.

(2) Plan zapošljavanja donosi se u pravilu za kalendarsku godinu, a može se donijeti i za razdoblje od dvije ili tri godine.

Članak 30.

(1) Prijedlog plana zapošljavanja izrađuje se u vrijeme pripreme financijskog plana Državnog ureda za reviziju za sljedeću kalendarsku godinu.

(2) Plan zapošljavanja može se dopuniti tijekom kalendarske godine na koju se odnosi.

(3) Plan zapošljavanja objavljuje se na mrežnim stranicama Državnog ureda za reviziju.

Članak 31.

(1) Javni natječaj objavljuje se u Narodnim novinama i na mrežnim stranicama Državnog ureda za reviziju.

(2) Prijave na javni natječaj podnose se putem elektroničke ili zemaljske pošte Državnom uredu za reviziju u roku od 15 dana od dana objave javnog natječaja sukladno ovom Zakonu.

Članak 32.

(1) Provjera kompetencija potrebnih za obavljanje poslova radnog mjesta obavlja se testiranjem i intervjuom.

(2) Glavni državni revizor imenuje članove povjerenstva koje: provjerava formalne uvjete iz prijave kandidata na javni natječaj; izrađuje materijale za testiranje kandidata; provodi postupak testiranja, utvrđuje rezultate testiranja, sastavlja rang-listu rezultata testiranja te provodi intervju.

Članak 33.

(1) Izbor kandidata u postupku javnog natječaja obavlja se između kandidata koji su postigli najbolje rezultate na provedenom testiranju i intervjuu. Ako je provedeno psihološko testiranje, pri izboru kandidata uzet će se u obzir i psihološka procjena kandidata.

Članak 34.

1. Zapošljavanje u Državnom uredu za reviziju putem premještaja obavlja se iz državnih

tijela, jedinica lokalne i područne (regionalne) samouprave i javnih službi.

(2) Zapošljavanje putem premještaja provodi se za radno mjesto za koje je propisana ista razina obrazovanja i potrebno radno iskustvo u jednakom trajanju u skladu s planom zapošljavanja u Državnom uredu za reviziju.

(3) Za premještaj iz stavka 1. ovoga članka potreban je prethodni pisani sporazum između glavnoga državnog revizora i čelnika državnih tijela, jedinica lokalne i područne (regionalne) samouprave i javnih službi.

(4) Javne službe u smislu odredbi ovoga članka su javne ustanove i druge pravne osobe kojima se sredstva za plaće osiguravaju u državnom proračunu ili proračunu jedinice lokalne i područne (regionalne) samouprave, Hrvatski zavod za mirovinsko osiguranje, Hrvatski zavod za zapošljavanje, Hrvatski zavod za zdravstveno osiguranje i javne ustanove kojima se sredstva za plaće osiguravaju iz sredstava Hrvatskoga zavoda za zdravstveno osiguranje.

(5) Provjera kompetencija kod zapošljavanja putem premještaja obavlja se prema jednakom postupku kao i kod zapošljavanja putem javnog natječaja.

Članak 35.

Postupak zapošljavanja detaljnije će se urediti unutarnjim normativnim aktom Državnog ureda za reviziju koji će se javno objaviti.

Članak 36.

(1) Stjecanje zvanja ovlaštenoga državnog revizora uređuje se unutarnjim normativnim aktima Državnog ureda za reviziju.

(2) Ispit za stjecanje zvanja ovlaštenoga državnog revizora polaže se pred povjerenstvom koje imenuje glavni državni revizor.

(3) Osobi koja položi ispit glavni državni revizor izdaje certifikat ovlaštenoga državnog revizora.

Članak 37.

(1) Kandidat za polaganje ispita za stjecanje zvanja ovlaštenoga državnog revizora koji je raspoređen na radno mjesto pomoćnoga državnog revizora mora imati najmanje četiri godine radnog iskustva na revizorskim poslovima u Državnom uredu za reviziju i položen državni ispit propisane razine, osim ako je oslobođen prema odredbama zakona koje se odnose na državne službenike i namještenike.

(2) Kandidat koji je u Državnom uredu za reviziju raspoređen na radno mjesto pomoćnoga državnog revizora dužan je položiti ispit za stjecanje zvanja ovlaštenoga državnog revizora u roku od 12 mjeseci od dana stjecanja propisanih uvjeta za polaganje ispita za stjecanje zvanja ovlaštenoga državnog revizora.

(3) Kandidat koji ima radno iskustvo najmanje pet u struci izvan Državnog ureda za reviziju može se primiti na rad u Državni ured za reviziju i rasporediti na radno mjesto ovlaštenoga državnog revizora, uz uvjet da u roku od tri godine od prijma na rad položi ispit za stjecanje zvanja ovlaštenoga državnog revizora.

(4) Kandidatu za polaganje ispita za stjecanje zvanja ovlaštenoga državnog revizora može se odobriti produženje roka za polaganje navedenog ispita u slučajevima privremene spriječenosti za rad zbog bolovanja, rodiljnog ili roditeljskog dopusta, odnosno drugog opravdanog razloga na način kako je to uređeno Zakonom o državnim službenicima. Rok se može produžiti za onoliko vremena koliko je trajala privremena nesposobnost za rad, rodiljni, očinski ili roditeljski dopust ili drugi opravdani razlozi.

(5) Kandidat koji ne položi ispit za stjecanje zvanja ovlaštenoga državnog revizora u roku propisanom u stavcima 2., 3. i 4. ovoga članka prestaje državna služba u Državnom uredu za reviziju istekom posljednjeg dana roka za polaganje ispita.

(6) Kandidat koji je položio ispit za stjecanje zvanja ovlaštenoga državnog revizora može se rasporediti na odgovarajuće radno mjesto u skladu s unutarnjim normativnim aktima.

Članak 38.

(1) Ovlašteni državni revizor, državni revizor i pomoćni državni revizor, koji je u postupku stjecanja certifikata ovlaštenoga državnog revizora te vježbenik ne smiju biti članovi političke stranke niti se baviti političkom djelatnošću te ne smiju biti članovi nadzornog tijela ili tijela upravljanja subjekata revizije.

(2) Ovlašteni državni revizor, državni revizor i pomoćni državni revizor, koji je u postupku stjecanja certifikata ovlaštenoga državnog revizora te vježbenik ne smiju obavljati reviziju/sudjelovati u reviziji:

* ako je sudjelovao u vođenju poslovnih knjiga ili izradi financijskih izvještaja subjekta

revizije

* ako je suprug, krvni srodnik u pravoj liniji do četvrtoga stupnja srodstva, a u pobočnoj liniji do drugoga stupnja srodstva, skrbnik, posvojitelj, posvojenik, udomitelj jednog od zakonskih predstavnika subjekta revizije ili člana nadzornog tijela ili tijela upravljanja subjekta revizije te
* ako je bio član nadzornog tijela ili tijela upravljanja subjekta revizije.

Članak 39.

(1) Zaposlenici Državnog ureda za reviziju u smislu ovog Zakona su ovlašteni državni revizori, pomoćni državni revizori, vježbenici, službenici i namještenici u Državnom uredu za reviziju.

(2) Ovlašteni državni revizori su svi koji su stekli certifikat za stjecanje zvanja ovlaštenoga državnog revizora, a to su:

* glavni državni revizor
* zamjenik glavnoga državnog revizora
* pomoćnik glavnoga državnog revizora
* načelnik odjela
* pročelnik područnog ureda
* zamjenik pročelnika područnog ureda
* viši savjetnik za reviziju
* viši državni revizor – koordinator
* viši državni revizor
* samostalni državni revizor
* državni revizor.

(3) Osim ovlaštenih državnih revizora koji su stekli certifikat za stjecanje zvanja ovlaštenoga državnog revizora, zaposlenici su i državni revizori koji su raspoređeni na radno mjesto ovlaštenoga državnog revizora uz uvjet stjecanja certifikata za zvanje ovlaštenoga državnog revizora, u roku propisanom ovim Zakonom.

(4) Pomoćni državni revizori, u smislu ovog Zakona, su zaposlenici koji nisu položili ispit za ovlaštenoga državnog revizora, a sudjeluju u obavljanju revizija.

(5) Vježbenici su osobe bez radnog iskustva primljene redovitim postupkom na probni rad koje sudjeluju u posebnom programu osposobljavanja za obavljanje poslova određenog radnog mjesta.

Članak 40.

(1) Službenici su zaposlenici koji obavljaju poslove podrške za rad Državnog ureda za reviziju, i to: normativno-pravne, kadrovske, financijsko-materijalne, računovodstvene, informatičke, administrativne, poslove javne nabave, tehničke poslove, poslove zaštite na radu i zaštite od požara, opće i druge poslove.

(2) Namještenici u Državnom uredu za reviziju su zaposlenici koji obavljaju poslove vozača, održavanja čistoće prostorija, poslove posluživanja napitaka, domara i drugo pomoćno osoblje.

Članak 41.

Unutarnjim normativnim aktima Državnog ureda za reviziju uređuje se sistematizacija radnih mjesta i položaji te postupak, uvjeti i kriteriji za napredovanje.

Članak 42.

1. Plaća zaposlenika Državnog ureda za reviziju sastoji se od osnovne plaće i dodataka na osnovnu plaću.
2. Osnovna plaća je umnožak koeficijenta za obračun plaće radnog mjesta na koje

je zaposlenik raspoređen i osnovice za obračun plaće.

1. Osnovica za izračun plaća zaposlenika jednaka je osnovici za izračun plaće

državnih službenika i namještenika.

1. Pravo na dodatke na osnovnu plaću ostvaruje se u skladu s propisima i Kolektivnim ugovorom koji se odnosi na državne službenike i namještenike.

Članak 43.

Za radna mjesta i položaje državnih revizora utvrđuju se sljedeći koeficijenti za obračun plaće:

|  |  |  |
| --- | --- | --- |
| **Redni**  **broj** | **Položaj i radna mjesta** | **Koeficijent** |
| 1. | glavni državni revizor | 7,00 |
| 2. | zamjenik glavnoga državnog revizora | 5,80 |
| 3. | pomoćnik glavnoga državnog revizora | 4,65 |
| 4. | načelnik odjela | 3,45 |
| 5. | pročelnik područnog ureda | 3,45 |
| 6. | zamjenik pročelnika područnog ureda | 3,30 |
| 7. | viši državni revizor – koordinator | 3,30 |
| 8. | viši savjetnik za reviziju | 3,10 |
| 9. | viši državni revizor | 2,90 |
| 10. | samostalni državni revizor | 2,70 |
| 11. | državni revizor | 2,50 |
| 12. | pomoćni državni revizor | 1,95 |

Članak 44.

Koeficijenti za obračun plaće za radna mjesta i položaje službenika i namještenika Državnog ureda za reviziju utvrđuju se unutarnjim normativnim aktom uzimajući u obzir koeficijente utvrđene propisima o plaći državnih službenika i namještenika i posebnosti radnih mjesta u Državnom uredu za reviziju.

Članak 45.

Za druga prava i obveze zaposlenika u Državnom uredu za reviziju koja nisu propisana ovim Zakonom, primjenjuju se propisi i Kolektivni ugovor koji se odnosi na državne službenike.

Članak 46.

Zaposlenici Državnog ureda za reviziju dužni su trajno unaprjeđivati znanja, vještine i sposobnosti potrebne za obavljanje poslova radnog mjesta na koje su raspoređeni u skladu s unutarnjim aktima Državnog ureda za reviziju.

VIII. SURADNJA S DRUGIM TIJELIMA

Članak 47.

U izvršavanju svojih zadataka Državni ured za reviziju surađuje s drugim tijelima državne vlasti, na način da ne dovodi u pitanje svoju samostalnost i neovisnost.

Članak 48.

Državni ured za reviziju može biti član međunarodnih organizacija i institucija nadležnih za područje vanjske revizije i druga područja iz njegova djelokruga te sudjelovati u njihovu radu i radu drugih međunarodnih tijela, u kojima će zastupati i štititi interese Republike Hrvatske.

Članak 49.

U slučaju neusuglašenosti odredaba drugih zakona s odredbama ovoga Zakona primjenjivat će se odredbe ovoga Zakona.

IX. PREKRŠAJNE ODREDBE

Članak 50.

(1) Novčanom kaznom u iznosu od 2.700,00 do 6.700,00 EUR kaznit će se za prekršaj subjekt revizije odnosno subjekt na kojeg se odnosi dani nalog i/ili preporuka, ako općim propisom o prekršajima nije isključena njihova prekršajna odgovornost:

* ako ne dostavi ili ne stavi na raspolaganje ovlaštenom državnom revizoru traženu dokumentaciju i informacije za potrebe obavljanja revizije (članak 20. stavak 1. i stavak 2.)
* ako u propisanom roku ne dostavi plan provedbe naloga i preporuka (članak 22. stavak 1.)
* ako ne provede naloge i preporuke dane u izvješću o obavljenoj reviziji u rokovima i na način naveden u planu provedbe naloga i preporuka (članak 22. stavak 5.).

(2) Za radnje iz stavka 1. ovoga članka kaznit će se i zakonski predstavnik subjekta revizije odnosno zakonski predstavnik subjekta revizije na kojeg se odnosi dani nalog i/ili preporuka, i to novčanom kaznom u iznosu od 270,00 do 2.700,00 EUR.

X. PRIJELAZNE I ZAVRŠNE ODREDBE

Članak 51.

(1) Državni ured za reviziju osnovan je Zakonom o državnoj reviziji (Narodne novine 70/93), a svi njegovi zaposlenici nastavljaju raditi po odredbama ovoga Zakona.

(2) Sadašnji glavni državni revizor i zamjenik glavnoga državnog revizora nastavljaju obnašati dužnost do isteka vremena na koje su imenovani.

Članak 52.

1. Glavni državni revizor donijet će Statut i druge unutarnje normativne akte iz ovoga Zakona u roku od tri mjeseca od dana stupanja na snagu ovoga Zakona.
2. Do donošenja Statuta i drugih unutarnjih normativnih akta iz stavka 1. ovog članka, državni dužnosnici koji su danom stupanja na snagu ovoga Zakona zatečeni na radnim mjestima u Državnom uredu za reviziju zadržavaju sva prava prema odredbama Zakona o obvezama i pravima državnim dužnosnika (Narodne novine 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17 i 66/19).
3. Službenici i namještenici Državnog ureda za reviziju koji su danom stupanja na snagu ovoga Zakona zatečeni na radnim mjestima u Državnom uredu za reviziju zadržavaju postojeći raspored na radnim mjestima, plaću i sva druga materijalna prava sukladno postojećem Zakonu o plaćama ovlaštenih državnih revizora (Narodne novine 86/98, 16/01, 27/01, 140/05 i 38/13) i drugim važećim propisima, odnosno postojećim rasporednim rješenjima, do donošenja novih rješenja o njihovom rasporedu na radna mjesta.

Članak 53.

(1) Danom stupanja na snagu ovoga Zakona prestaju važiti odredbe Zakona o obvezama i pravima državnih dužnosnika koje se odnose na utvrđeni koeficijent složenosti poslova i osnovicu za glavnoga državnog revizora i zamjenika glavnoga državnog revizora (Narodne novine 101/98, 135/98, 105/99, 25/00, 73/00, 30/01, 59/01, 114/01, 153/02, 154/02, 163/03, 16/04, 30/04, 105/04, 187/04, 92/05, 121/05, 151/05, 135/06, 141/06, 17/07, 34/07, 82/07, 107/07, 60/08, 38/09, 150/11, 22/13, 102/14, 103/14, 3/15 i 93/16).

(2) Danom stupanja na snagu ovoga Zakona prestaje važiti Zakon o plaćama ovlaštenih državnih revizora (Narodne novine 86/98, 16/01, 27/01, 140/05 i 38/13) i Zakon o Državnom uredu za reviziju (Narodne novine 25/19).

Članak 54.

Ovaj Zakon stupa na snagu osmoga dana od dana objave u Narodnim novinama.

OBRAZLOŽENJE

**Uz članak 1.**

Navode se područja koja se uređuju Zakonom, a propisana su Ustavom Republike Hrvatske. U stavku 3. članka 54. Ustava utvrđeno je kako se osnivanje, ustrojstvo, nadležnost i način rada Državnog ureda za reviziju uređuju zakonom.

**Uz članak 2.**

U skladu s člankom 13. Jedinstvenih metodološko-nomotehničkih pravila za izradu akata koje donosi Hrvatski sabor (Narodne novine 74/15) određuje se način korištenja pojmova s rodnim značenjem radi jasnoće, manjeg opterećenja i izbjegavanja nepotrebne duljine teksta Zakona.

**Uz članak 3.**

Navodi se određenje Državnog ureda za reviziju iz Ustava Republike Hrvatske te su dani osnovni podaci o Državnom uredu za reviziju.

**Uz članak 4.**

Uređuje se planiranje i upravljanje sredstvima za rad Državnog ureda za reviziju. Državni ured za reviziju samostalno planira sredstva potrebna za svoj rad, što je u skladu s načelom financijske neovisnosti propisane Limskom i Meksičkom deklaracijom te Etičkim kodeksom Državnog ureda za reviziju. Najkasnije do 1. lipnja tekuće godine Državni ured za reviziju izrađuje prijedlog financijskog plana za iduću godinu i projekcija za sljedeće dvije godine i dostavlja ga odboru Hrvatskog sabora koji je nadležan za financije i državni proračun te Ministarstvu financija.

Državni ured za reviziju samostalno raspoređuje i upravlja sredstvima koja su mu na raspolaganju, a ako ostvari vlastite prihode, o načinu njihovog korištenja odlučuje sam Državni ured za reviziju u skladu s unutarnjim normativnim aktom koji donosi glavni državni revizor.

Ovakav je način planiranja sredstava u skladu s načelom 8. ISSAI 10, koji određuje da zakonodavna vlast ima odgovornost osigurati da vrhovna revizijska institucija mora imati prikladne resurse kako bi mogla ispuniti svoj mandat, a s druge je strane opravdana i činjenicom da Državni ured za reviziju ima poseban status sukladno Ustavu Republike Hrvatske.

**Uz članak 5.**

Propisuje se osnovno ustrojstvo Državnog ureda za reviziju, uz naznaku kako će se Statutom i drugim unutarnjim normativnim aktima detaljnije urediti ustrojstvo i način rada Državnog ureda za reviziju.

**Uz članak 6.**

Određuje se da Središnji ured i područni uredi djeluju na čitavom teritoriju Republike Hrvatske.

**Uz članak 7.**

Određuje se da Državni ured za reviziju obavlja poslove revizije utvrđene Zakonom te provjeru provedbe naloga i preporuka danih u prošlim revizijama.

**Uz članak 8.**

Uređuje se pitanje što se smatra revizijom odnosno koje poslove obavlja Državni ured za reviziju. Kako bi Državni ured za reviziju dao mišljenje jesu li godišnji financijski izvještaji sastavljeni u skladu s mjerodavnim financijsko-izvještajnim i pravnim okvirom, revizijom se provjeravaju dokumenti, isprave, izvješća, sustav unutarnjih kontrola te računovodstveni, financijski i drugi postupci, kao i evidencije.

U postupku revizije, Državni ured za reviziju ocjenjuje jesu li aktivnosti, financijske transakcije i informacije u svakom bitnom pogledu u skladu s mjerodavnim propisima kojima se uređuje poslovanje subjekta revizije. Uz to, Državni ured za reviziju kroz provedbu revizija može ocjenjivati ostvaruju li se programi, projekti i aktivnosti subjekta revizije učinkovito odnosno prema načelima ekonomičnosti, djelotvornosti i svrsishodnosti, kao i mogu li se programi, aktivnosti i projekti poboljšati, tj. ima li prostora za njihovo poboljšanje.

**Uz članak 9.**

Detaljnije se razrađuju predmet i subjekti revizije. Definira se kako reviziji podliježu prihodi i rashodi, imovina i obveze, financijski izvještaji, financijske transakcije te programi, projekti i aktivnosti subjekta revizije.

**Uz članak 10.**

Izrijekom se utvrđuje kako izvan postupka revizije Državni ured za reviziju nije nadležan subjektu revizije te drugim pravnim i fizičkim osobama davati upute i mišljenja vezano za obavljanje poslova iz nadležnosti subjekta revizije.

**Uz članke 11., 12. i 13.**

Uređuje se postupanje Državnog ureda za reviziju prilikom revizije Hrvatske narodne banke. Naime, prema mišljenjima Europske središnje banke (u daljnjem tekstu: ESB), ako je poslovanje nacionalne središnje banke predmet kontrole Državnog ureda za reviziju ili sličnog tijela nadležnog za kontrolu korištenja javnih financija, opseg kontrole:

* treba biti jasno utvrđen pravnim okvirom
* treba biti bez utjecaja na poslove ispitivanja svih poslovnih knjiga i računa nacionalne

središnje banke od strane neovisnog vanjskog revizora te u skladu s načelom

institucionalne neovisnosti

* treba biti u skladu sa zabranom davanja uputa nacionalnoj središnjoj banci i njezinim

tijelima nadležnim za odlučivanje i

* ne smije utjecati na zadaće nacionalne središnje banke povezane s Europskim sustavom središnjih banaka (u daljnjem tekstu: ESSB).

U tom smislu revizija Hrvatske narodne banke provodi se u skladu s revizijskim standardima Međunarodne organizacije vrhovnih revizijskih institucija (INTOSAI) i Kodeksom profesionalne etike državnih revizora, kao i svaka druga revizija koju provodi Državni ured za reviziju.

Slijedom navedenog, ovim se Zakonom utvrđuje kako je Državni ured za reviziju nadležan za provjeru i ocjenu korištenja sredstava Hrvatske narodne banke kojima se neposredno ne ostvaruju ciljevi i izvršavaju zadaci propisani Zakonom o Hrvatskoj narodnoj banci i zadaci propisani drugim zakonima, kao i zadaci koje Hrvatska narodna banka obavlja u skladu s Ugovorom o funkcioniranju Europske unije i Statutom ESSB-a i ESB-a. Slijedom toga, revizija Hrvatske narodne banke obuhvaća:

* postupak ocjenjivanja jesu li aktivnosti, financijske transakcije i informacije koje se odnose na troškove poslovanja u dijelu administrativnog poslovanja, stjecanja, upravljanja i raspolaganja nekretninama, pokretninama i opremom u svakom bitnom pogledu u skladu s mjerodavnim propisima prema kojima posluje Hrvatska narodna banka i
* postupak ocjenjivanja ostvaruju li se programi, projekti i aktivnosti Hrvatske narodne banke u dijelu administrativnog poslovanja, stjecanja, upravljanja i raspolaganja nekretninama, pokretninama i opremom učinkovito, odnosno prema načelima ekonomičnosti, djelotvornosti i svrsishodnosti i mogu li se poboljšati.

**Uz članak 14.**

Utvrđuje se da glavnoga državnog revizora imenuje Hrvatski sabor na prijedlog nadležnog odbora za izbor i imenovanje, uz mišljenje nadležnog odbora za financije i proračun Hrvatskog sabora. Mandat mu traje osam godina uz mogućnost ponovnog imenovanja, što se nije mijenjalo u odnosu na trenutačno važeći Zakonu. Ujedno je propisano da glavni državni revizor ima imunitet kao i zastupnici u Hrvatskom saboru.

**Uz članak 15.**

Određuju se uvjeti za osobe koje mogu biti imenovane za glavnoga državnog revizora, odnosno da je državljanin Republike Hrvatske koji ima završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima, s dvanaest godina radnog iskustva u struci od čega zadnjih osam godina u Državnom uredu za reviziju, iskustvom u poslovnom upravljanju, položenim ispitom za ovlaštenoga državnog revizora te osobnim ugledom. Uvjet od dvanaest godina radnog iskustva u struci od čega u zadnjih deset godina najmanje osam godina u Državnom uredu za reviziju naveden je zbog značajnijih promjena u načinu i pristupu obavljanju revizija. U tom razdoblju nastaju značajnije promjene u metodologiji rada Državnog ureda za reviziju, što je povezano s Međunarodnim standardima vrhovnih revizijskih institucija (INTOSAI).

Također je utvrđen postupak vezan za istek mandata glavnoga državnog revizora, čime je osiguran kontinuitet organizacije rada te predstavljanja i zastupanja Državnog ureda za reviziju od prestanka mandata do imenovanja novoga glavnoga državnog revizora.

**Uz članak 16.**

Određuju se ovlasti glavnoga državnog revizora.

**Uz članak 17.**

Propisano je u kojim slučajevima Hrvatski sabor može razriješiti dužnosti glavnoga državnog revizora te kada ga može udaljiti od obavljanja dužnosti.

**Uz članak 18.**

Određuju se uvjeti za osobe koje mogu biti imenovane za zamjenika glavnoga državnog revizora, odnosno da je državljanin Republike Hrvatske koji ima završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima, položen ispit za ovlaštenoga državnog revizora, osobni ugled i osam godina radnog iskustva na poslovima ovlaštenoga državnog revizora. Osim navedenih uvjeta u ovom članku se propisuje u kojim slučajevima zamjenjuje glavnoga državnog revizora.

**Uz članak 19.**

Određuje se i ističe neovisnost i samostalnost Državnog ureda za reviziju vezano za godišnji program i plan rada. Propisuju se i dodatno proširuju kriteriji na temelju kojih se utvrđuje opseg godišnjeg programa i plana rada.

Ujedno je navedeno da se revizija i provjera provedbe naloga i preporuka obavlja na način i prema postupcima utvrđenim okvirom revizijskih standarda Međunarodne organizacije vrhovnih revizijskih institucija (INTOSAI) i Kodeksom profesionalne etike državnih revizora.

**Uz članak 20.**

Propisana je obveza subjekta revizije da ovlaštenom državnom revizoru stavi na raspolaganje traženu dokumentaciju i informacije za potrebe obavljanja revizije te provjere provedbe naloga i preporuka.

Subjekt revizije obvezan je omogućiti ovlaštenom državnom revizoru i uvid u klasificirane dokumente radi obavljanja revizije te provjere provedbe naloga i preporuka. Dodatno, propisano je da se dokumentacija dostavlja unosom u Informacijski sustav za praćenje tijeka revizije u skladu s uputama Državnog ureda za reviziju. Također je propisano da se prikupljena dokumentacija i informacije od subjekta revizije i iz drugih izvora mogu koristiti samo za potrebe obavljanja revizije te provjere provedbe naloga i preporuka, a iznimno će se dostaviti pravosudnim tijelima i policiji za potrebe kaznenog ili prekršajnog postupka.

**Uz članak 21.**

Uređuje se postupak sastavljanja revizijskog izvješća i odnos prema subjektu revizije, pravo subjekta revizije da se očituje na činjenice opisane u nacrtu izvješća, kao i pravo prigovora na revizijsko izvješće. Određeno je što se, u smislu ovoga Zakona, smatra konačnim izvješćem. Konačno izvješće o obavljenoj reviziji dostavlja se zakonskom predstavniku subjekta revizije i Hrvatskom saboru te se objavljuje na mrežnim stranicama Državnog ureda za reviziju. Dodano je kako se konačno izvješće o obavljenoj reviziji jedinice lokalne i područne (regionalne) samouprave dostavlja i njihovim predstavničkim tijelima radi što veće transparentnosti u radu Državnog ureda za reviziju. U ovom se članku utvrđuje i obveza dostave konačnog izvješća o obavljenoj reviziji nadležnim tijelima ako se u postupku revizije utvrdi postojanje nepravilnosti koje mogu imati obilježja kaznenog djela ili prekršaja.

**Uz članak 22.**

Propisuje se obveza subjektima revizije, odnosno subjektima na koje se dani nalozi i/ili preporuke odnose, na provedbu naloga i preporuka danih u izvješću o obavljenoj reviziji. Propisivanje ove obveze potrebno je kako bi se i zakonskom odredbom izričito obvezalo subjekte na provedbu danih naloga i preporuka. Propisivanje obveze provedbe naloga i preporuka daje mogućnost da se neizvršenje naloga i preporuka u predviđenim rokovima i na način opisan u planu provedbe naloga i preporuka može zakonom okvalificirati kao prekršaj za koji je određena kazna. Navedenim člankom propisana je obveza subjekta revizije, odnosno subjekta na kojeg se dani nalozi i/ili preporuke odnose da u roku od 60 dana od primitka izvješća o obavljenoj reviziji dostaviti Državnom uredu za reviziju plan provedbe naloga i preporuka unosom u Informacijski sustav Državnog ureda za reviziju u skladu s uputama iz navedenog Informacijskog sustava. Dodatno, točno se utvrđuje što plan provedbe naloga i preporuka mora sadržavati. Definirano je da, uz aktivnosti koje se planiraju provesti kako bi se utvrđene nepravilnosti otklonile, plan provedbe naloga i preporuka mora sadržavati i planirano vrijeme, tj. rokove izvršenja predmetnih aktivnosti.

Ako procijeni da planirane aktivnosti ili rokovi nisu primjereni za provedbu naloga i preporuka, Državni ured za reviziju može u roku od 30 dana od primitka plana provedbe naloga i preporuka, dati primjedbe subjektu revizije, odnosno subjektu na kojeg se dani nalog i/ili preporuka odnosi. U tom slučaju, subjekt revizije, odnosno subjekt na kojeg se dani nalog i/ili preporuka odnosi obvezan je u roku od 15 dana od primitka primjedbi otkloniti nedostatke, tj. postupiti po danim primjedbama. Ako se Državni ured za reviziju ne očituje na plan provedbe naloga i preporuka, to znači da je suglasan s planiranim aktivnostima i rokovima navedenim u planu.

Subjekt revizije, odnosno subjekt na kojeg se dani nalog i/ili preporuka odnosi obvezan je izvršiti naloge i preporuke dane u izvješću o obavljenoj reviziji na način i u rokovima navedenim u planu provedbe naloga i preporuka.

Nadalje, propisuje se obveza subjektu revizije da u pisanom obliku izvijesti Državni ured za reviziju o provedbi pojedinog naloga i/ili preporuke u roku od 30 dana od isteka planiranog vremena provedbe unosom u Informacijski sustav.

Državni ured za reviziju provjerava provedbu naloga i preporuka danih u izvješću o obavljenoj reviziji u okviru financijskih revizija ili u okviru posebnih revizijskih postupaka provjere.

**Uz članak 23.**

Izvješće o provjeri provedbe naloga i preporuka dostavlja se zakonskom predstavniku subjekta revizije i Hrvatskom saboru. O nedostavljanju plana provedbe naloga i preporuka te o nalozima i preporukama koji nisu izvršeni Državni ured za reviziju, u vidu obavijesti, izvješćuje nadležno državno odvjetništvo.

Subjekti revizije obvezni su provesti i naloge i preporuke jer su oni utemeljeni na činjeničnom stanju i čine sastavni dio izvješća. Dodatno se propisuje da je zakonski predstavnik subjekta revizije obvezan u roku od 15 dana od dana primitka nacrta izvješća dostaviti Državnom uredu za reviziju očitovanje na činjenice opisane u nacrtu izvješća.

**Uz članak 24.**

Propisano je da glavni državni revizor izvješćuje Hrvatski sabor o radu Državnog ureda za reviziju za proteklu godinu do kraja ožujka tekuće godine. Također, sukladno načelu transparentnosti Državni ured za reviziju izvješće o radu objavljuje na svojim mrežnim stranicama.

**Uz članak 25.**

Utvrđeno je da Državni ured za reviziju sastavlja svoje financijske izvještaje u skladu sa Zakonom o proračunu i njegovim podzakonskim propisima. Godišnji financijski izvještaji Državnog ureda za reviziju podliježu reviziji koja se obavlja sukladno revizijskim propisima od strane neovisnih vanjskih revizora. Neovisne vanjske revizore koji obavljaju reviziju imenuje odbor Hrvatskog sabora koji je nadležan za financije i državni proračun na prijedlog glavnoga državnog revizora. Revizorsko izvješće o obavljenoj reviziji godišnjeg financijskog izvještaja Državnog ureda za reviziju sastavni je dio Izvješća o radu Državnog ureda za reviziju.

**Uz članak 26.**

Propisuje se da ovlašteni državni revizori obavljaju reviziju te je utvrđeno tko se smatra ovlaštenim državnim revizorom. Ovim člankom ujedno se uređuje i pitanje angažiranja posebnog stručnjaka, radi rješavanja specifičnih pitanja, kao vanjskog suradnika koji će u tom slučaju biti dužan postupati u skladu sa standardima i pravilima koje primjenjuje Državni ured za reviziju, iako nije ovlašteni državni revizor.

**Uz članak 27.**

U ovom članku se propisuje da Državni ured za reviziju samostalno odlučuje o zapošljavanju državnih revizora, službenika i namještenika u Državnom uredu za reviziju u skladu s osiguranim sredstvima u financijskom planu. Ova odredba dodana je u cilju jačanja kapaciteta Državnog ureda za reviziju da bi se osigurao kontinuitet kvalitetnog obavljanja revizije, a samostalnim odlučivanjem o broju zaposlenika, radnom mjestu zaposlenika i načinu zapošljavanja (javni natječaj i premještaj) osigurao bi se dovoljan broj državnih revizora. Određuju se uvjeti koji se trebaju ispuniti za rad u Državnom uredu za reviziju.

Uvjeti su da kandidat mora biti državljanin Republike Hrvatske i da mora imati završen sveučilišni prijediplomski studij i sveučilišni diplomski studij ili sveučilišni integrirani prijediplomski i diplomski studij ili stručni diplomski studij ekonomskog, pravnog ili drugog usmjerenja u skladu s potrebama utvrđenim unutarnjim aktima te da ne smiju postojati zapreke za prijam u državnu službu propisane zakonom koji se odnosi na državne službenike.

Ovim člankom se propisuje i način zapošljavanja zaposlenika u Državnom uredu za reviziju putem javnog natječaja i premještajem.

**Uz članak 28.**

Propisuje se mogućnost pokretanja postupka zapošljavanja te načina zapošljavanja neovisno o planu zapošljavanja.

**Uz članak 29. i 30.**

Određuje se što se utvrđuje planom zapošljavanja i vrijeme za koje se donosi. Također, određuje se vrijeme izrada prijedloga plana zapošljavanja, mogućnost dopune te način objavljivanja.

**Uz članak 31.**

Utvrđuje se da se javni natječaj javno objavljuje te način i rok za dostavu prijava.

**Uz članak 32. i 33.**

Utvrđuje se način provjere kompetencija te izbor kandidata u postupku javnog natječaja.

**Uz članak 34.**

Propisuje se način zapošljavanja putem premještaja te provjera kompetencija.

**Uz članak 35.**

Ovim člankom se propisuje da će se postupak zapošljavanja putem javnog natječaja i premještaja detaljnije urediti unutarnjim normativnim aktima

**Uz članak 36. i 37.**

Propisuju se uvjeti za polaganje ispita za ovlaštenoga državnog revizora, obveza polaganja ispita za ovlaštenoga državnog revizora u određenom roku, kao i mogućnost rasporeda nakon položenog ispita na odgovarajuće radno mjesto ovlaštenoga državnog revizora u skladu s unutarnjim normativnim aktima. U ovom članku promijenjen je uvjet za kandidata za polaganje ispita za stjecanje zvanja ovlaštenoga državnog revizora koji je raspoređen na radno mjesto pomoćnoga državnog revizora s dosadašnjih pet godina radnog iskustva u struci na četiri godine radnog iskustva na revizorskim poslovima u Državnom uredu za reviziju. Nadalje, utvrđuje se obveza kandidata, koji ima najmanje pet godina radnog iskustva u struci, a koji je raspoređen na radno mjesto ovlaštenoga državnog revizora, da položi ispit za stjecanje zvanja ovlaštenoga državnog revizora u roku od tri godine od prijma na rad. U protivnom prestat će mu državna služba u Državnom uredu za reviziju istekom posljednjeg dana roka za polaganje ispita. Nadalje, zaposlenicima koji su raspoređeni na radno mjesto pomoćnoga državnog revizora i državnog revizora, uz uvjet da polože ispit za stjecanje zvanja ovlaštenoga državnog revizora, može se odobriti produženje roka za polaganje navedenog ispita u slučajevima privremene spriječenosti za rad zbog bolovanja, rodiljnog ili roditeljskog dopusta, odnosno drugog opravdanog razloga na način kako je to uređeno Zakonom o državnim službenicima. Rok se može produžiti za onoliko vremena koliko je trajala privremena nesposobnost za rad, rodiljni, očinski ili roditeljski dopust ili drugi opravdani razlozi.

Nadalje, zaposlenicima koji su raspoređeni na radno mjesto pomoćnoga državnog revizora i državnog revizora, uz uvjet da polože ispit za stjecanje zvanja ovlaštenoga državnog revizora, može se odobriti produženje roka za polaganje navedenog ispita u slučajevima privremene spriječenosti za rad zbog bolovanja, rodiljnog ili roditeljskog dopusta, odnosno drugog opravdanog razloga na način kako je to uređeno Zakonom o državnim službenicima. Rok se može produžiti za onoliko vremena koliko je trajala privremena nesposobnost za rad, rodiljni, očinski ili roditeljski dopust ili drugi opravdani razlozi.

**Uz članak 38.**

U ovom članku se uređuje pitanje sukoba interesa ovlaštenih državnih revizora, državnih revizora i pomoćnih državnih revizora koji su u postupku stjecanja certifikata ovlaštenoga državnog revizora te vježbenika. U odnosu na postojeće stanje, predviđa se da navedeni zaposlenici ne mogu biti članovi političke stranke niti se baviti političkom djelatnošću.

**Uz članak 39.**

Ovim člankom razrađuje se pitanje tko su zaposlenici Državnog ureda za reviziju, a to su: ovlašteni državni revizori, pomoćni državni revizori, vježbenici, službenici i namještenici u Državnom uredu za reviziju.

U smislu ovoga Zakona zaposlenici Državnog ureda za reviziju su i državni revizori koji su raspoređeni na radno mjesto ovlaštenoga državnog revizora uz uvjet stjecanja certifikata za zvanje ovlaštenoga državnog revizora, u roku propisanom ovim Zakonom.

U odnosu na postojeći Zakon ovim Prijedlogom zakona umjesto dosadašnje tri razine (pomoćni državni revizor, državni revizor i viši državni revizor) predviđa se šest razina državnih revizora (pomoćni državni revizor, državni revizor, samostalni državni revizor, viši državni revizor, viši državni revizor – koordinator te viši savjetnik za reviziju).

Na navedeni način se osigurava jačanje kapaciteta Državnog ureda za reviziju i mogućnost unaprjeđenja državnih revizora u skladu s njihovim znanjem i vještinama u primjerenom razdoblju. Primjerice, prema postojećem stanju, za napredovanje ovlaštenih državnih revizora ponekad je potreban protek i više od 15 godina.

Nadalje, prema ovom Prijedlogu zakona predviđa se jedna nova razina položaja, tako da se umjesto dosadašnje tri razine položaja ovlaštenih državnih revizora (načelnik odjela, pročelnik područnog ureda i pomoćnik glavnoga državnoga revizora) predviđaju četiri (načelnik odjela, pročelnik područnog ureda, zamjenik pročelnika područnog ureda i pomoćnik glavnoga državnoga revizora).

Na navedeni način se osigurava jačanje kapaciteta Državnog ureda za reviziju i mogućnost unaprjeđenja državnih revizora u skladu s njihovim znanjem i vještinama. Treba napomenuti da se uz navedene četiri razine položaja ovim Zakonom dodaju dvije već postojeće razine položaja, i to zamjenik glavnoga državnog revizora i glavni državni revizor, čiji je status dužnosnika već uređen drugim Zakonom. S obzirom na to da glavni državni revizor i zamjenik glavnoga državnog revizora moraju imati certifikat ovlaštenoga državnog revizora, ovim Prijedlogom zakona izričito je navedeno da su i oni ovlašteni državni revizori.

**Uz članak 40.**

Ovim člankom određuje se tko su službenici i namještenici u Državnom ureda za reviziju te se njima smatraju zaposlenici koji obavljaju normativno-pravne, kadrovske, financijsko-materijalne, računovodstvene, informatičke, administrativne poslove, poslove javne nabave, tehničke poslove, poslove zaštite na radu i zaštite od požara, opće i druge poslove. Nadalje, ovim člankom je određeno i tko su namještenici, to su zaposlenici koji obavljaju poslove vozača, održavanja čistoće prostorija, poslove posluživanja napitaka, domara i drugo pomoćno osoblje.

**Uz članak 41.**

Ovim člankom se određuje da glavni državni revizor unutarnjim normativnim aktima uređuje sistematizaciju radnih mjesta i položaje te postupak, uvjete i kriteriji za napredovanje.

**Uz članak 42.**

Propisuje se način utvrđivanja osnovne plaće i dodataka na osnovnu plaću.

**Uz članak 43.**

Utvrđuju se položaji i radna mjesta te koeficijenti za obračun plaća državnih revizora.

**Uz članak 44.**

Određuje se način utvrđivanja koeficijenta za obračun plaće za položaje i radna mjesta službenika i namještenika Državnog uredu za reviziju.

**Uz članak 45.**

Određuje se primjena propisa i Kolektivnog ugovora za državne službenike i namještenike za druga prava i obveze zaposlenika.

**Članak 46.**

Ovim člankom uređuje se obveza zaposlenika Državnog ureda za reviziju da su dužni trajno unaprjeđivati znanja, vještine i sposobnosti potrebne za obavljanje poslova radnog mjesta na koje su raspoređeni u skladu s unutarnjim aktima Državnog ureda za reviziju.

**Uz članak 47.**

Navodi se način na koji Državni ured za reviziju može surađivati s drugim tijelima.

**Uz članak 48.**

Utvrđuje se mogućnost članstva u međunarodnim organizacijama i institucijama nadležnim za područje vanjske revizije te sudjelovanje u njihovu radu.

**Uz članak 49.**

Propisuje se primjena odredaba ovoga Zakona u slučaju neusuglašenosti odredaba drugih zakona s odredbama ovoga Zakona.

**Uz članak 50.**

Propisano je sankcioniranje subjekata revizije, odnosno subjekata na koje se odnosi dani nalog i/ili preporuka i zakonskih predstavnika subjekata revizije, odnosno subjekata na koje se odnosi dani nalog i/ili preporuka, i to ako posebnim zakonom nije isključena njihova odgovornost. Do sada izražene novčane kazne za prekršaje u kunama konvertirane su u eure.

**Uz članke 51., 52. i 53.**

Propisuju se prijelazne i završne odredbe u kojima se, između ostalog, osigurava kontinuitet rada Državnog ureda za reviziju, donošenje Statuta i drugih unutarnjih normativnih akata te prestanak važenja pojedinih odredbi zakona i prestanak važenja drugih propisa.

**Uz članak 54.**

Uređuje se stupanje na snagu.